.
TOPOĽČANY. Na svojom 29. zasadnutí sa poslanci Mestského zasadnutia v Topoľčanoch oboznámili so záverečným účtom mesta za uplynulý roka a schválili 1. programovú zmenu rozpočtu na obdobie rokov 2010-12.
Z predložených finančných analýz bola zaujímavá výročná správa Mestských služieb Topoľčany, ktoré začali fungovať vlani v auguste. Predmetom ich činnosti bolo prevádzkovanie parkovísk, vykonávanie revíznych prehliadok a opráv.
Za päť mesiacov existencie vybrali Mestské služby na parkovnom v Topoľčanoch 76 tisíc eur a tržby z revíznych a opravných prác predstavovali 16 tisíc eur. Po odrátaní nákladov vykázala spoločnosť zisk 6 259 eur.
Na druhej strane Topoľčany doplácali na mestskú autobusovú dopravu. Podľa vyúčtovania spoločnosti Veolia najazdili autobusy na mestských linkách v Topoľčanoch vlani 169 tisíc kilometrov. Náklady na dopravu boli vyčíslené na takmer 190 tisíc eur, pričom tržby na cestovnom predstavovali 96,7 tisíc eur. Mesto poskytlo spoločnosti Veolia dotáciu 101,6 tisíc eur.
Okrem toho poslanci zobrali na vedomie informáciu o rekonštrukcii verejného osvetlenia a o plnení koncepcie modernizácie tepelného hospodárstva.
Zastupiteľstvo tiež schválilo zriadenie Materskej školy Gogoľova, dotáciu pre Základnú školu Tovarnícka na učebnú pomôcku - CD Fórum Topolcanum a udelenie striebornej plakety pre stolnotenisového reprezentanta a funkcionára Michala Vozára pri príležitosti jeho životného jubilea.